ทองปิดเพิ่ม 1.9 ดอลล์
สัญญาทองคำตลาดนิวยอร์กปิดเพิ่มขึ้น1.9 ดอลล์ที่ 1,592.6 ดอลลาร์/ออนซ์ หลังดอลล์อ่อน, หุ้นตก, เงินเฟ้อสูง
16 มี.ค. 2556

สัญญาทองคำตลาดนิวยอร์กปิดเพิ่มขึ้น1.9 ดอลล์ที่ 1,592.6 ดอลลาร์/ออนซ์ หลังดอลล์อ่อน, หุ้นตก, เงินเฟ้อสูง
สัญญาทองคำตลาด COMEX (Commodity Exchange) ส่งมอบเดือนเม.ย.เพิ่มขึ้น 1.9 ดอลลาร์ หรือ 0.12% ปิดที่ 1,592.6 ดอลลาร์/ออนซ์ หลังจากเคลื่อนไหวในช่วง 1,587.30-1,597.90 ดอลลาร์ สำหรับตลอดสัปดาห์ ราคาทองปรับตัวขึ้น 1% 
ความวิตกกังวลเกี่ยวกับเงินเฟ้อได้ถูกจุดปะทุขึ้น หลังจากที่กระทรวงแรงงานสหรัฐรายงานเมื่อวันศุกร์ว่า ดัชนีราคาผู้บริโภค (CPI) เดือนก.พ.ขยายตัว 0.7% ซึ่งถือว่ามากที่สุดนับตั้งแต่เดือนมิ.ย.2552 และสูงกว่าที่นักวิเคราะห์คาดการณ์ เนื่องจากราคาน้ำมันเบนซินพุ่งสูงถึง 9.1% ส่วนดัชนี CPI พื้นฐานซึ่งไม่นับรวมราคาอาหารและพลังงาน เพิ่มขึ้น 0.2% เป็นไปตามที่นักวิเคราะห์คาดการณ์ 
เงินดอลลาร์ที่อ่อนค่าลงได้ช่วยหนุนสัญญาทองคำเช่นกัน ดัชนีดอลลาร์ ซึ่งเปรียบเทียบดอลลาร์สหรัฐกับตะกร้าสกุลเงินหลัก ลดลงแตะ 82.234 จากระดับ 82.605 เมื่อวันพฤหัสบดี
ทั้งนี้ เงินดอลลาร์ที่อ่อนค่าลง ส่งผลให้ราคาสินค้าโภคภัณฑ์ ซึ่งรวมถึงทองคำ มีราคาถูกลงสำหรับนักลงทุนที่ถือครองสกุลเงินอื่นๆ และช่วยกระตุ้นแรงซื้อเข้าสู่ตลาดทองคำ
นอกจากนี้ ราคาทองยังปรับตัวขึ้นสวนทางกับตลาดหุ้นที่ปรับตัวลดลง เนื่องจากทองคำถูกมองว่าเป็นแหล่งลงทุนที่ปลอดภัย และจะดึงดูดนักลงทุนเมื่อสินทรัพย์เสี่ยง เช่น หุ้นตก โดยเมื่อวันศุกร์ ดัชนีหุ้นสหรัฐปรับตัวลดลง หลังจากที่มีการเปิดเผยดัชนีความเชื่อมั่นผู้บริโภคช่วงต้นเดือนมี.ค.จากรอยเตอร์/มหาวิทยาลัยมิชิแกน ที่ปรับตัวลดลงแตะ 71.8 จากระดับ 77.6 ในเดือนก.พ. นับเป็นระดับต่ำสุดตั้งแต่เดือนธ.ค.2554
อย่างไรก็ตาม ธนาคารกลางสหรัฐ สาขานิวยอร์ก รายงานว่า ดัชนีภาคการผลิตในเดือนมี.ค. อยู่ที่ 9.2 ซึ่งแม้ลดลงเล็กน้อยจาก 10.0 ในเดือนก.พ. แต่ตัวเลขดังกล่าวก็เป็นบวกมาติดต่อกัน 2 เดือนแล้ว ขณะที่ในวันเดียวกัน ธนาคารกลางสหรัฐได้เปิดเผยว่า การผลิตในภาคอุตสาหกรรม ซึ่งครอบคลุมถึงโรงงาน สาธารณูปโภค และเหมือง ขยายตัว 0.7% ในเดือนก.พ. ซึ่งมากกว่าที่นักวิเคราะห์คาดการณ์ 
ข้อมูลเศรษฐกิจที่เป็นบวกนี้ได้จำกัดช่วงขาขึ้นของราคาทองคำส่วนหนึ่ง ขณะเดียวกันนักลงทุนก็กำลังรอดูผลการประชุมนโยบายการเงินของเฟดเป็นเวลา 2 วันในสัปดาห์หน้าด้วย